पाएं अपने शहर की ताज़ा ख़बरें और फ्री ई-पेपरडाउनलोड करें
बांसवाड़ा। शहर मुख्यालय के मेडिकल स्टोर्स पर दवाइयों का नया संकट आ खड़ा हुआ है। ब्रांड विशेष की दवाइयां खरीदने वालों को यहां से निराश होकर लौटना पड़ रहा है। उपभोक्ता भंडार के अधीन संचालित मेडिकल स्टोर्स पर पेंशनर्स को एक दवा लेने के लिए कई चक्कर लगाने पड़ रहे हैं।
वहीं निजी मेडिकल स्टोर्स पर उपभोक्ता की रजामंदी से दवाओं की वैकल्पिक दवा पकड़ाई जा रही है। इसकी वजह शहर मुख्यालय के होलसेलर दवा विक्रेताओं का कोरोना पॉजिटिव होना सामने आ रहे है। बीमारी और होम आइसोलेशन के बीच होलसेलर्स का व्यापार बंद पड़ा हुआ है। कहीं शटर गिरे हुए हैं तो कहीं पर अस्थायी विकल्प से दवाइयां दी जा रही है। पेंशनर्स डायरी पर पूरी दवाइयां नहीं मिलने के मामले पर दैनिक भास्कर ने पड़ताल की तो यह समस्या सामने आई।
इन्हें मिली निराशा
जिला अस्पताल परिसर में सचालित उपभोक्ता दवा भंडार पर शुक्रवार दोपहर को बाहुबली कॉलोनी निवासी मुकेश जैन को उस समय निराशा हाथ लगी, जब वह उनके बुजुर्ग पिता की दवाइयां लेने के लिए यहां पहुंचे। कोरोना में डबल मास्क के साथ अस्पताल परिसर में आए मुकेश ने बताया कि उनके पिता को शुगर और बीपी की नियमित दवाइयां चलती हैं। वह शुरू से ब्रांड विशेष की दवाइयां लेते हैं, लेकिन अभी दुकान पर उन्हें पुरी दवाइयां नहीं मिली। इसलिए दो दिन बाद फिर से बुलाया है।
इसी तरह शनिवार को माही कॉलोनी निवासी मोहन सिंह को उस समय दिक्कत हो गई, जब उन्हें उपभोक्ता की एक दुकान पर तीन दवाइयां मिल गई, जबकि एक दवाई के लिए उन्हें दूसरी दुकान के चक्कर काटने पड़े। यह दवा उन्हें निजी मेडिकल स्टोर पर भी नहीं मिली। ऐसे ही हाल कुछ अन्य दवा खरीदारों के देखने को मिले।
संकट ऐसा भी
हकीकत में इस विषय पर किसी स्तर पर चिंतन नहीं हो रहा है कि थोक दवा विक्रेताओं के संक्रमित होने पर रिटेलर मेडिकल संचालक के संक्रमित होना लाजमी है। वहीं संक्रमण की कड़ी का शिकार सीधे दवा खरीदार भी हो रहा है। हालांकि, अब तक ऐसे मामले पुष्ट तौर पर सामने नहीं आए हैं। इधर, मेडिकल स्टोर्स संचालकों की पीड़ा यह है कि कोरोना वॉरियर्स की तरह उनके वैक्सिनेशन को लेकर किसी स्तर पर कोई पहल नहीं हुई।
आइसोलेशन में हूं
मामले को लेकर डिस्ट्रिक्ट ड्रग एसोसिएशन अध्यक्ष पवन शाह से बात की गई तो उन्होंने बताया कि वह दवा के थोक विक्रेता हैं और कुछ दिन पहले उन्हें भी कोरोना हो चुका है। अभी उनकी रिपोर्ट नेगेटिव आई है। वह घर पर आइसोलेशन में हैं। हालांकि, उनकी अनुपस्थिति से सप्लाई बाधित नहीं हुई, लेकिन संगठन के अन्य कई सदस्य भी कोरोना की चपेट में आए हैं। संगठन स्तर पर जिला प्रशासन से कोरोना वैक्सीनेशन के लिए प्राथमिकता मांगी गई थी, लेकिन किसी ने ध्यान नहीं दिया। हर मेडिकल स्टोर्स संचालक मरीजों से सीधे संपर्क में आता हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn